
Článok 1 
Predmet úpravy

1. Zásady prevádzky (ďalej len „zásady“) Galérie mesta Topoľčany (ďalej len „Galéria“) v súlade so všeobecne záväznými predpismi upravujú najmä postavenie a úlohy Galérie, pôsobnosť Galérie, základné zásady hospodárenia a financovania Galérie a zásady sprístupňovania predmetov kultúrnej hodnoty.

2. Zásady Galérie sú základným normatívnym právnym aktom Galérie, ktorý špecifikuje územný rozsah Galérie, jej postavenie, účel, činnosť, sídlo a postavenie Galerijnej rady.

Článok 2
Postavenie Galérie

1. Galéria je z územného hľadiska miestnou galériou.

2. Jej zriaďovateľom je mesto Topoľčany a tvorí organizačnú súčasť Mestského úradu v Topoľčanoch. 

3. Galéria má sídlo na Nám. M. R. Štefánika 1, v Topoľčanoch.

4. Galéria nemá právnu subjektivitu, v právnych vzťahoch nemôže vystupovať vo vlastnom mene, nadobúdať práva a zaväzovať sa k povinnostiam a je napojená na rozpočet mesta.

5. Za chod Galérie zodpovedá galerista/ka – referent/ka pre kultúru (ďalej len „galerista/ka“).

Článok 3
Účel Galérie

1. Základným účelom Galérie je sprístupňovať verejnosti umelecké predmety z oblasti výtvarného umenia formou výstav, stálych expozícií, vedecko-výskumnej a vzdelávacej činnosti.

2. Galéria poskytuje priestor na prezentáciu prác študentov umeleckých škôl. 

3. Galéria sprístupňuje svoje služby odbornej i laickej verejnosti. Príležitostne poskytuje svoje priestory na usporiadanie kultúrnych, spoločenských i vzdelávacích podujatí, umožňuje fotografovanie vo svojich priestoroch.

4. V spolupráci s Mediálnou a kultúrnou spoločnosťou Topoľčany, s. r. o. ponúka služby informačného strediska, predaj lístkov na kultúrne aktivity mesta Topoľčany, predaj darčekových predmetov mesta (šálky, mapy, knihy, magnetky mesta atď.) a umeleckých predmetov.

Článok 4
Činnosť Galérie
Galéria:
1. odborne spravuje a sprístupňuje predmety kultúrnej hodnoty zo všetkých disciplín výtvarného umenia, úžitkového umenia, architektúry, fotografie a realizuje tvorivé a umelecké výstupy, komentované prehliadky a prezentácie, 

2. prezentuje tvorbu umelcov/kýň pôsobiacich na miestnej, regionálnej, národnej i medzinárodnej úrovni, i mladých autorov/iek,

3. poskytuje priestor pre prezentácie prác žiakov základných škôl a umeleckých škôl,

4. poskytuje priestory; pre konanie kultúrnych, spoločenských i vzdelávacích podujatí, workshopov pre verejnosť a školy pri rešpektovaní základného konceptu inštalácie vystavených umeleckých diel, 

5. plní funkciu informačného strediska v oblasti histórie, dokumentácie a prezentácie mesta Topoľčany a jeho okolia v spolupráci s Mediálnou a kultúrnou spoločnosťou Topoľčany,

6. poskytuje informačné, poradenské a ďalšie služby v rozsahu svojho zamerania a špecializácie,

7. napomáha činnosti združení občanov, spolkov, krúžkov, škôl, spoločností alebo iných právnických alebo fyzických osôb, ktorých činnosť súvisí s účelom Galérie.

8. môže priestory poskytnúť tretím osobám na účely realizácie kultúrnych spoločenských vzdelávacích podujatí workshopov a obdobných aktivít pre verejnosť. Poskytovanie priestorov sa realizuje v súlade s platnými Zásadami hospodárenia s majetkom mesta Topoľčany a súvisiaci internými predpismi mesta.

Článok 5
Turistická pečiatka Galérie, jej používanie a správa pečiatky

1. Za účelom podpory cestovného ruchu a propagácie Galérie mesta Topoľčany sa zavádza používanie okrúhlej turistickej pečiatky Galérie.

2. Turistická pečiatka je určená pre návštevníkov Galérie, ktorí si ju môžu nechať odtlačiť do turistických denníkov alebo zberateľských knižiek.

3. Pečiatka bude umiestnená na prístupnom mieste v priestoroch Galérie u povereného zamestnanca/kyne.

4. Za jej evidenciu, ochranu pred poškodením alebo zneužitím a za dostupnosť pre návštevníkov zodpovedá Galériou poverený zamestnanec/kyňa.

5. Pečiatka slúži výhradne na turistické a propagačné účely a nepoužíva sa ako úradná pečiatka Galérie.

Článok 6
Financovanie Galérie

1. Galéria je napojená na finančný rozpočet mesta Topoľčany.

2. Vyčlenené finančné prostriedky sa môžu použiť výlučne na účel Galérie a na ochranu predmetov kultúrnej hodnoty.

3. Predmety kultúrnej hodnoty, ktoré tvoria stálu expozíciu Galérie sú majetkom mesta Topoľčany.

4. Na naplnenie všetkých cieľov Galérie sa zriaďuje poradný orgán Galérie s názvom ,,Galerijná rada”.

Článok 7
Galerijná rada

1. Galerijná rada je kolektívnym, poradným a odborným orgánom pre galeristu/ku.

2. Členovia Galerijnej rady sa oboznamujú a vyjadrujú sa k umeleckej činnosti Galérie.

3. Galerijná rada predkladá návrhy a odporúčania týkajúce sa priorít a potrieb Galérie. Prerokúva, posudzuje a pripravuje stanoviská a odporúčania k zásadným otázkam rozvoja Galérie.

4. Galerijná rada a galeristka informuje o svojej činnosti svoju priameho/u nadriadeného/ú a primátora/ku mesta Topoľčany

5. Galerijnú radu zvoláva galeristka Galérie raz ročne, inak podľa potreby. Závery Galerijnej rady sú pre galeristu/ku Galérie odporúčaním.

6. Odporúčania Galerijnej rady sa evidujú v zápisnici z jej zasadnutí. 






Článok 8
Zloženie Galerijnej rady

1. Galerijná rada sa skladá z piatich členov, ktorých menuje a odvoláva primátor/ka mesta Topoľčany, a to  z radov odbornej verejnosti a autorít v oblasti umenia. 

2. Galerista/ka je tajomníkom/čkou Galerijnej rady.

3. Členstvo v Galerijnej rade je ročné a zaniká uplynutím času, odvolaním, vzdaním sa alebo úmrtím člena/ky.

4. Výkon funkcie člena/ky Galerijnej rady je nezastupiteľný, čestný a bezodplatný.  

Článok 9
Podmienky vystavovania výtvarných diel v Galérii pre záujemcov o vystavovanie

1. Záujemca/kyňa o vystavovanie v priestoroch Galérie podáva žiadosť o vystavovanie výtvarných diel a iných umeleckých prác v Galérii mesta Topoľčany (v žiadosti musí byť uvedené meno, priezvisko, profesijný životopis, koncepcia výtvarných diel a fotografie diel, prípadne odkaz na portfólio).

2. Vystavovateľovi/ke je k dispozíícii na zapožičanie audiovizuálna technika (počítač, plátno, dataprojektor, ozvučenie, mikrofón...).

3. Pri inštalácii výstavy si vystavovateľ/ka na svoje náklady zabezpečí pomôcky na inštalovanie (napr. lepiaca guma, obojstranná páska, lepidlo, štítky na názvy obrazov). 

4. Obrazy musia mať na zadnej strane kovové krúžky na zavesenie. Galéria mesta Topoľčany disponuje závesným systémom, ktorý pozostáva z kovových laniek a háčikov. K dispozícii sú vystavovateľovi/ke aj biele podstavce na vystavenie plastík, keramiky, drevorezieb a pod. (rozmery cca 100 cm x 30 cm x 30cm).

5. Náklady spojené s výstavou ako náklady na energie, tlač a distribúciu pozvánok zabezpečuje a hradí mesto Topoľčany, ak nie je dohodnuté inak.

6. Vystavovateľ/ka si na vlastné náklady zabezpečí prípadný kultúrny program na vernisáž a občerstvenie.

7. Ak dôjde zo strany vystavovateľa/ky k znehodnoteniu galerijných priestorov, vystavovateľ/ka je povinný uviesť priestory do pôvodného stavu na vlastné náklady.

8. S každým vystavovateľom/kou je spísaná "Zmluva o výpožičke výtvarných diel", pričom každá zmluvná strana obdrží jeden exemplár.

9. Prepravu diel si zabezpečí vystavovateľ na vlastné náklady a zodpovednosť. Galéria mesta Topoľčany neručí za poškodenie diel počas prevozu a inštalácie.

10. Za akékoľvek poškodenie počas nainštalovanej výstavy ručí Galéria mesta Topoľčany, ktorá je pre tento prípad poistená.

11. Galéria Topoľčany zabezpečí kurátora/ku výstavy podľa dohody s vystavovateľom/kou.

12. Vernisáž výstav sa uskutočňuje spravidla vo štvrtok o 17:00.

13. Vystavovateľ/ka súhlasí, že bezplatne poskytne výtvarné dielo v hodnote minimálne 200 € (bez DPH) pre Galériu mesta Topoľčany, o čom bude spísaná „Darovacia zmluva a Licenčná zmluva“.
 
14. Vystavovateľ/ka v prípade záujmu o zabezpečenie predaja umeleckých diel uzatvorí „Komisionársku zmluvu“ s Mediálnou a kultúrnou spoločnosťou Topoľčany, s. r. o.

15. Vystavovateľ/ka sa zaväzuje, že rešpektuje iné aktivity, ktoré sa môžu konať v priestoroch Galérie počas trvania výstavy.

16. Ďalšie podmienky k jednotlivým výstavám je možné dohodnúť individuálne.

17. Na umelca/kyňu, ktorý bol Galériou oslovený, sa vyššie uvedené pravidlá nevzťahujú.

Článok 10
Záverečné ustanovenia

1. Tieto zásady Galérie mesta Topoľčany je možné meniť a dopĺňať len na základe schválenia primátorom/kou mesta.

2. Dňom účinnosti týchto zásad sa rušia Zásady prevádzky Galérie mesta Topoľčany schválené primátorkou mesta Topoľčany zo dňa 24. 09. 2025.

3. Tieto Zásady Galérie mesta Topoľčany nadobúdajú platnosť a účinnosť dňom 01.06. 2026. 

